اليوناني او اليونانية او الجيريجي او الإغريقي، عبارة عن لغة قايمة بذاتها ضمن عيلة اللغات الهيندو-أوروبية. معظم الناس اللي عايشة في دولة اليونان وجزيرة قبرص بيتكلموا يوناني. فيه كمان ناس تانية كتير بتتكلم يوناني عايشة كأقليات في دول تانية زي دول البلقان وألبانيا وسواحل البحر الأسود وشرق المتوسط. اتطور اليونانى الحديث من اليونانى النموذجى فى المناطق الهيلينية. نظام الكتابة الأساسي لليوناني هو الألف-بيه الإغريقي، وهي أبجدية مكونة من 24 حرف بيمثلوا أصوات مختلفة، منهم 20 حرف مستمدين بشكل أساسي من الألف-بيه بتاعة الفينيقيين، اللي هي مستمدة من الألف-بيه البروتو-سينائية، اللي هي مستمدة من الرموز الهيروغليفية المصرية. من أهم الناس اللي كتبت باللغة اليونانية على مر التاريخ الشاعر هوميروس اللي كتب الإلياذة والأوديسة باليونانية الكلاسيكية، والمؤرخ هيرودوتوس اللي كتب الكتاب المشهور بتاعة، هيستوريا Historia، باللغة الإغريقية برضو. اللغة الإغريقية القديمة تعتبر من أقرب اللغات للغة البروتو هندو-اوروبية Proto-Indo-European Language. فيه نظريات كتير حولين ازاي البروتو هندو-أوروبية انتشرت في أوروبا واتطورت للغات الأوروبية المختلفة زي الإغريقي القديم بلهجاته المختلفة. قبل ما الإغريق يتبنوا الأبجدية الإغريقية، شعوب اليونان كانت بتستخدم نظم كتابة مختلفة عن الأبجدية، أهمها نظام الكتابة الخطي ب Linear B اللي كان مستخدم في الحضارة الموكيانية، وهي الحضارة اللي سبقت الحضارة اليونانية الكلاسيكية.